b'\n_START_ARTICLE_\nValtatie 18\n_START_SECTION_\nReitti\n_START_PARAGRAPH_\nValtatie 18 alkaa Jyv\xc3\xa4skyl\xc3\xa4n Keljosta. Keljon ja Pet\xc3\xa4j\xc3\xa4veden v\xc3\xa4linen osuus on kaksikaistainen, hyv\xc3\xa4tasoinen ja yhteinen valtatien 23 kanssa. Pet\xc3\xa4j\xc3\xa4vedell\xc3\xa4 valtatie 18 erkanee valtatiest\xc3\xa4 23. My\xc3\xb6s Pet\xc3\xa4j\xc3\xa4veden ja Multian v\xc3\xa4lill\xc3\xa4 valtatie 18 on melko hyv\xc3\xa4tasoinen, mutta Multian ja \xc3\x84ht\xc3\xa4rin Myllym\xc3\xa4en v\xc3\xa4linen, v\xc3\xa4liaikaiseksi valtatieksi tarkoitettu noin 28 kilometrin pituinen tieosuus on valtatieksi aivan liian kapea, mutkainen ja m\xc3\xa4kinen. Osuudella on kaksi ep\xc3\xa4jatkuvuuskohtaa, joissa valtatie k\xc3\xa4\xc3\xa4ntyy liittym\xc3\xa4ss\xc3\xa4: toinen on V\xc3\xa4\xc3\xa4t\xc3\xa4iskyl\xc3\xa4ss\xc3\xa4 ja toinen on Myllym\xc3\xa4ell\xc3\xa4. Multian ja V\xc3\xa4\xc3\xa4t\xc3\xa4iskyl\xc3\xa4n v\xc3\xa4lill\xc3\xa4 valtatie 18 kulkee yhdess\xc3\xa4 kantatien 58 kanssa. Toisaalta tieosuuden liikennem\xc3\xa4\xc3\xa4r\xc3\xa4t ovat melko v\xc3\xa4h\xc3\xa4iset, mutta t\xc3\xa4m\xc3\xa4 selittyy osittain sill\xc3\xa4, ett\xc3\xa4 jotkut k\xc3\xa4ytt\xc3\xa4v\xc3\xa4t muita reittej\xc3\xa4 valtatien 18 sijaan._NEWLINE_Myllym\xc3\xa4en j\xc3\xa4lkeen valtatie 18 kulkee \xc3\x84ht\xc3\xa4rin, T\xc3\xb6ys\xc3\xa4n ja Alavuden kautta Alavuden Keskikyl\xc3\xa4\xc3\xa4n kohtalaisen tasoista kaksikaistaista tiet\xc3\xa4 pitkin. T\xc3\xa4m\xc3\xa4n osuuden varrella on kaksi merkitt\xc3\xa4v\xc3\xa4\xc3\xa4 n\xc3\xa4ht\xc3\xa4vyytt\xc3\xa4: \xc3\x84ht\xc3\xa4rin el\xc3\xa4inpuisto ja Tuurin kyl\xc3\xa4kauppa. Tuurissa tie kulkee kyl\xc3\xa4n halki ja ylitt\xc3\xa4\xc3\xa4 Haapam\xc3\xa4ki\xe2\x80\x93Sein\xc3\xa4joki-radan tasoristeyksen\xc3\xa4._NEWLINE_Alavuden Keskikyl\xc3\xa4ss\xc3\xa4 sijaitsee ep\xc3\xa4jatkuvuuskohta, jossa valtatie 18 k\xc3\xa4\xc3\xa4ntyy ja suoraan jatkuu seututie 672. Osuus Keskikyl\xc3\xa4n ja Veneskosken v\xc3\xa4lill\xc3\xa4 on varsin suora, mutta sill\xc3\xa4 on jopa kolme Haapam\xc3\xa4ki\xe2\x80\x93Sein\xc3\xa4joki-radan ylitt\xc3\xa4v\xc3\xa4\xc3\xa4 tasoristeyst\xc3\xa4 varsin lyhyell\xc3\xa4 et\xc3\xa4isyydell\xc3\xa4 toisistaan. Veneskoskella valtatie 18 k\xc3\xa4\xc3\xa4ntyy j\xc3\xa4lleen ja Sein\xc3\xa4joelta it\xc3\xa4\xc3\xa4n p\xc3\xa4in ment\xc3\xa4ess\xc3\xa4 suoraan jatkuu seututie 697. Veneskoskelta Sein\xc3\xa4joen kautta Mustasaaren Helsingbyhyn tie on hyv\xc3\xa4tasoista kaksikaistaista valtatiet\xc3\xa4, tosin sill\xc3\xa4 on kaksi ep\xc3\xa4jatkuvuuskohtaa Ylistarossa ja Laihialla. Ylistarolta it\xc3\xa4\xc3\xa4n p\xc3\xa4in ment\xc3\xa4ess\xc3\xa4 suoraan jatkuu valtatie 16. Helsingbyn ja Vaasan v\xc3\xa4linen osuus on moottoritiet\xc3\xa4. Laihialta Vaasaan tie kulkee yhdess\xc3\xa4 valtatien 3 kanssa._NEWLINE_Valtatie 18 kulkee seuraavien kuntien alueella: Jyv\xc3\xa4skyl\xc3\xa4 \xe2\x80\x93 Pet\xc3\xa4j\xc3\xa4vesi \xe2\x80\x93 Keuruu \xe2\x80\x93 Multia \xe2\x80\x93 \xc3\x84ht\xc3\xa4ri \xe2\x80\x93 Multia (uudelleen) \xe2\x80\x93 \xc3\x84ht\xc3\xa4ri (uudelleen) \xe2\x80\x93 Alavus \xe2\x80\x93 Sein\xc3\xa4joki \xe2\x80\x93 Ilmajoki \xe2\x80\x93 Sein\xc3\xa4joki (uudelleen) \xe2\x80\x93 Isokyr\xc3\xb6 \xe2\x80\x93 Vaasa \xe2\x80\x93 Laihia \xe2\x80\x93 Mustasaari \xe2\x80\x93 Vaasa (uudelleen).\n_START_SECTION_\nHistoriaa\n_START_PARAGRAPH_\nVuoden 1938 tienumerointij\xc3\xa4rjestelm\xc3\xa4ss\xc3\xa4 valtatie 18 oli Sortavalasta Joensuun kautta Kajaaniin kulkenut tie. Jatkosodan j\xc3\xa4lkeisten alueluovutusten j\xc3\xa4lkeen tie katkesi uudelle rajalle. Sodan j\xc3\xa4lkeen tehtyjen teiden uudelleenlinjausten j\xc3\xa4lkeen valtatie 18 siirtyi alkamaan Joensuusta._NEWLINE_Vuoden 1996 tienumerouudistuksessa entinen valtatie 18 siirtyi Ylistaron ja Sein\xc3\xa4joen v\xc3\xa4liseksi tieksi. Joensuun ja Kajaanin v\xc3\xa4lill\xc3\xa4 kulkenut entinen valtatie 18 muuttui osaksi valtatiet\xc3\xa4 6. 1990-luvun lopulla valtatien 18 viitoitusta jatkettiin Jyv\xc3\xa4skyl\xc3\xa4\xc3\xa4n saakka. Vuonna 2005 my\xc3\xb6s Ylistaron ja Vaasan v\xc3\xa4linen osuus viitoitettiin valtatieksi 18 ja valtatie 16 siirtyi alkamaan vasta Ylistarosta._NEWLINE_Syyskuussa 2009 valmistui Pultran ja Kiikun v\xc3\xa4lille kuusi kilometri\xc3\xa4 pitk\xc3\xa4 Sein\xc3\xa4joen pohjoinen ohikulkutie, joka korvasi aiemman heikkotasoisen, osittain katuverkolla kulkeneen osuuden, jolla oli my\xc3\xb6s kaksi rautatien tasoristeyst\xc3\xa4. Hankkeen kustannukset olivat noin 13 miljoonaa euroa.\n_START_SECTION_\nTiehankkeita\n_START_PARAGRAPH_\nUuden tien rakentamista Multian kirkonkyl\xc3\xa4n ja \xc3\x84ht\xc3\xa4rin Myllym\xc3\xa4en v\xc3\xa4lille on suunniteltu, mutta hanke ei ole l\xc3\xa4hivuosina toteutettavaksi suunniteltujen tiehankkeiden joukossa.'